Madžorė
Madžorė (it. Lago Maggiore arba Verbano, vok. Langensee) – ežeras Italijoje ir Šveicarijoje, antrasis pagal dydį Italijos ežeras. Telkšo pietinėje Alpių dalyje, tarpukalnių įduboje, 193 m aukštyje virš jūros lygio. Plotas 212 km². Ilgis šiaurės-pietų kryptimi 66 km, plotis iki 10 km. Krantai statūs, aukšti. Yra keletas salelių (Brisadžio, Boromėjų). Madžorės ežeru prateka Po intakas Tičinas. Vykdoma žvejyba, ežeras laivuojamas. Aplink Madžorės ežerą įsikūrę kurortai, Lokarno miestas (Šveicarija).